Paul Münch, Erzdichtervatter Du,  heit schick ich Der en Fanbrief zu.  Nexscht Johr hot jo Dei groß  Gedicht,  Dei Hauptwerk Pälzisch Weltgeschicht  e Jubiläum: Hunnert Johr!  Usterblich, luschtich, wohr un klor!  Was määnscht dann heit: Is unser Palz  mehr Paradies wie frier als?  Guck mol ais Deim Olymp erunner!  Es gebt jo manches Technikwunner,  Compjuder un so manche Bosse,  die hettscht Der mol net drääme losse!  Mir Pälzer henn als net viel ghatt  un heit: Mer werren mehr als satt.  Du glaabscht net, was die Leit jetzt treiwe,  fer  maacher, derr un schlank zu bleiwe.  Do lehnt jo ab so mancher Depp  die Griewewerscht un Lewwerknepp,  un Broote, wu vum Fett so triefe . . .  Na ja! Mer henn Alternative,  Gemies, exotische Salat,  un neies Obscht, en wohre Staat!  Nor ebbes, mään ich, gebts jetz halt,  was Dir als Neierung gar net gfallt:  De Duwack werd jetz so verdeifelt,  dass mancher Pälzer grad verzweifelt.  Was hot de Duwack kenne biete!  Allää die schääne rosa Bliete  uff mannshoch stolzer griener Staud. . .  Jetz werd er kaum noch aagebaut.  Do hoscht Dich frieher nooch em Esse  zurickgelehnt, un ganz gemesse,  gemietlich s Peifel aagezindt   Heit hääßts, es Raache is e Sind,  weils alle Leit in denne Lüft,  un grad die Kinnerle vergiftt.  Un mir gedenken noch die Große,  wie se Rauchringle fer mich blose.  Ich mään, es greeschte Gift is jetz  die Ugemietlichkäät un Hetz.  Ich mään, es Beschte an de  Palz  is, dass mer aa die annre als  mit ihre klänne Macke ewe  aushalt, un losst se aa noch lewe.  Wanns emol gar net funktioniert,  werd aa mol gschännt un dischbediert,  mer bumbert mit de Faischt uff Dische,  s werd mol e beeses Wort gekrische,  dann awwer hääßts Na allaa saache,  des helft es Bescht, die Welt ertraache.  Fer unser Lewe recht zu feire  brauchts wie beim sieße Woi aa Säure.  So is die Palz: Kraftvoll un sieß,  fer  uns schun fascht es Paradies.